এ কারণে আমরা দেখি, শুধু দাওয়াত প্রদানই নয়, আত্মগঠন ও সমাজ-সংস্কারও ছিল মহানবীর জীবনের অন্যতম প্রধান মিশন। এ প্রসঙ্গে আল্লাহ বলেছেন : ‘যেমন আমি তোমাদের প্রতি তোমাদেরই মধ্য হতে একজন রাসূল পাঠিয়েছি, যে তোমাদেরকে আমার আয়াত পড়ে শোনায়, তোমাদের জীবনকে পরিশুদ্ধ ও উৎকর্ষিত করে, তোমাদেরকে কিতাব ও হিকমাত শিক্ষা দেয় এবং যেসব কথা তোমাদের অজ্ঞাত তা তোমাদের জানিয়ে দেয়।’ -[বাকারা : ১৫১]; ‘তিনি সেই সত্তা যিনি নিররদের মধ্য থেকে একজন রাসূল প্রেরণ করেছেন। যিনি তাদেরকে তাঁর আয়াতসমূহ পড়ে শোনান, তাদেরকে পরিশুদ্ধ করেন এবং তাদেরকে কিতাব ও হিকমাত শিক্ষা দেন। অথচ এর আগে তারা সুস্পষ্ট বিভ্রান্তির মধ্যে নিমজ্জিত ছিল।’ -[জুমুয়া : ২]; মহানবী নিজেও পবিত্র কালামের আলোকে তাঁর জীবন মিশন ব্যাখ্যা করতে গিয়ে বলেছেন : ‘নৈতিক চরিত্রের পূর্ণতা বিধানের জন্যই আমি আবির্ভূত হয়েছি।’